ალექსანდრე კარელინი
ალექსანდრე ალექსანდრეს ძე კარელინი (რუს. Алекса́ндр Алекса́ндрович Каре́лин; დ. 19 სექტემბერი, 1967, ნოვოსიბირსკი) — საბჭოთა და რუსი სპორტსმენი, ბერძნულ-რომაული სტილის მოჭიდავე, სახელმწიფო და პოლიტიკური მოღვაწე, ხუთი მოწვევის სახელმწიფო დუმის წევრი. საბჭოთა კავშირის სპორტის დამსახურებული ოსტატი (1988), რუსეთის ფედერაციის გმირი (1997). ოლიმპიური თამაშების სამგზის გამარჯვებული (1988, 1992, 1996) 130 კგ წონით კატეგორიაში, ცხრაგზის მსოფლიო (1989—1991, 1993—1995, 1997—1999) და თორმეტგზის ევროპის ჩემპიონი (1987—1991, 1993—1996, 1998—2000), 2000 წლის ოლიმპიური თამაშების ვერცხლის პრიზიორი, დსთ, სსრკ და რუსეთის 13 გზის ჩემპიონი (1988—2000). ივანე პოდუბნის სახელობის ტურნირის ექვსგზის გამარჯვებული. ოთხი „ოქროს ქამრის“ მფლობელი (1989, 1990, 1992, 1994) როგორც პლანეტის საუკეთესო მოჭიდავე. დასახელდა წლის მსოფლიოს საუკეთესო სპორტსმენად და ორჯერ რუსეთის საუკეთესო სპორტსმენად. მთლიანი სპორტული კარიერის განმავლობაში მოგებული აქვს 887 ორთაბრძოლა და წაგებული აქვს მხოლოდ ორი. მიჩნეულია ბერძნულ-რომაული სტილის საუკეთესო მოჭიდავედ. კარელინი დასახელდა XX საუკუნის 25 საუკეთესო სპორტსმენთა შორის. იგი შეყვანილია გინესის მსოფლიო რეკორდების წიგნში, როგორც სპორტსმენი, რომელსაც 13 წლის განმავლობაში არც ერთი ორთაბრძოლა არ წაუგია.